UDHËZIM

Nr.7714/1, datë 21.12.2001

PËR ZBATIMIN E LIGJIT NR.7564, DATË 19.5.1992 “PËR TË DREJTËN E AUTORIT", NDRYSHUAR ME LIGJIN NR.7923, DATË 19.4.1995, LIGJIN NR.8594, DATË 6.4.2000, LIGJIN NR. 8630, DATË 3.7.2000, LIGJIN NR.8826, DATË 5.11.2001 TË VENDIMIT TË KëSHILLIT TË MINISTRAVE NR.309, DATË 13.6.2000 “PËR TARIFAT E PËRDORUESVE TË PRONËSISË ARTISTIKE”

Në mbështetje të nenit 102 dhe në zbatim të nenit 122 të Kushtetutës së Republikës të Shqipërisë, në zbatim të detyrimeve që rrjedhin nga Konventat Ndërkombëtare në fushën e mbrojtjes së të drejtave të autorit dhe të pronësisë intelektuale të ratifikuara nga Kuvendi i Shqipërisë, në zbatim të ligjit nr.7564, datë 19.5.1992 “Për të drejtën e autorit”, ndryshuar me ligjet nr.7923, datë 19.4.1995, nr.8594,datë 6.4.2000, nr.8630, datë 3.7.2000 dhe 8826, datë 5.11.2001 dhe në zbatim të vendimit të Këshillit të Ministrave nr.309, datë 13.6.2000 “Për tarifat e përdoruesve të pronësisë artistike”, Ministri i Financave,

UDHëZON:

1. Organet tatimore në qendër dhe në rrethe të marrin masa për zbatimin korrekt të legjislacionit në  fushën  e së drejtës së autorit, nëpërmjet ushtrimit të kompetencave nga strukturat e Policisë Tatimore.

Në Drejtorinë e Policisë Tatimore në qendër, caktohet një inspektor për ndjekjen dhe koordinimin e detyrave për zbatimin e ligjit “Për të drejtën e autorit”, ndërsa në degët rajonale të Policisë Tatimore të caktohen dhe të specializohen grupe të veçanta të kontrollit për zbatimin e këtij ligji. Me qëllim sigurimin e zbatimit të ligjit, Policia Tatimore bashkëpunon me shoqatat përkatëse të mbrojtjes të së drejtës së autorit.

2. Degët e tatimeve në rrethe të evidentojnë tatimpaguesit, të cilët ushtrojnë aktivitet në fushat e pronësisë intelektuale të artit, sipas përcaktimit në vendimin e Këshillit të Ministrave nr.309, datë 13.6.2000.

3. Policia Tatimore dhe organet doganore, në zbatim të legjislacionit në fuqi, nuk lejon zhvillimin e veprimtarisë nga subjektet të cilat përdorin pronësinë intelektuale në fushën e artit, si subjekte prodhuese, importuese, përdorues, shitës apo qiradhënës dhe të cilët nuk kanë nënshkruar kontrata me shoqëritë e mbrojtjes të së drejtave të autorit, si dhe të ndalojnë prodhimin, importimin, tregtimin e kasetave, videokasetave, kompakdisqeve etj., që janë të pajisura me pullën përkatëse të shoqërive të mbrojtjes së të drejtave të autorit.

4. Me qëllim zbatimin korrekt të legjislacionit në fushën e së drejtës së autorit, për subjektet e përmendura në vendimin e Këshillit të Ministrave nr.309, datë 13.6.2000, degët e tatimeve dhe taksave në rrethe kërkojnë:

- nga tatimpaguesit e biznesit të vogël, në momentin e regjistrimit dhe riregjistrimit në organin tatimor, kontratën e lidhur me shoqërinë e mbrojtjes së të drejtave të autorit dhe pagesën për këto kontrata, si dhe pagesën për blerjen e pullave për pajisjen e kasetave, vidiokasetave  dhe kompaktdisqeve, nëse prodhojnë, importojnë këto mallra.

- nga tatimpaguesit e biznesit të madh, në momentin e dorëzimit të bilancit në organin tatimor, kontratën e lidhur me shoqërinë e mbrojtjes së  të drejtave të autorit dhe pagesën për këto kontrata, si dhe pagesën për blerjen e pullave për pajisjen e kasetave, videokasetave dhe kompaktdisqeve, nëse prodhojnë, importojnë apo tregtojnë këto mallra.

5. Policia Tatimore ushtron kontrolle te përdoruesit e pronësisë intelektuale prodhuese, importuese, shitës apo dhënës me qira të kasetave, videokasetave, kompaktdisqeve etj., për pajisjen e tyre me pullën  e shoqërisë së mbrojtjes së të drejtave të autorit, si dhe nëse këto subjekte kanë nënshkruar kontrata me këto shoqëri.
6. Të kontrollohet dhe në zbatim të pikës 2 të vendimit të Këshillit të Ministrave nr.309, datë 13.6.2000, të ndalohet zhvillimi i spektakleve, shfaqjeve kinematografike etj., pa lejen e autorëve të shoqërisë që autoritetet i kanë kaluar mbrojtjen e të drejtave të tyre.

7. Në zbatim të ligjit nr.8826, datë 5.11.2001 "Për disa shtesa në ligjin nr.7564, datë 19.5.1992 "Për të drejtën e autorit”", përbëjnë kundërvajtje administrative:

a) përdorimi i pronësisë artistike nga subjektet juridike dhe fizike, pa lejen e autorit apo pa kontratë me shoqëritë e mbrojtjes së të drejtave të autorit, shqiptar apo i huaj, në respektim të marrëveshjeve ndërkombëtare të nënshkruara nga Republika e Shqipërisë;
b) mospagimi në afat i detyrimeve që rrjedhin nga zbatimi i kontratave apo i autorizimeve midis autorëve shqiptarë apo të huaj, ose shoqërisë që mbron të drejtat e tyre, me përdoruesit e pronësisë artistike.

8. Shkeljet e parashikuara në ligjin nr.8826, datë 5.11.2001, kur nuk përbëjnë vepër penale, janë kundërvajtje administrative dhe dënohen me gjobë nga punonjësit e Policisë Tatimore, duke kërkuar përveç pagimit të gjobës, edhe arkëtimin e të drejtës së autorit sipas këtij ligji. Nga gjobat e vjela, 60 për qind kalojnë në Buxhetin e Shtetit dhe 40 për qind në llogari të shoqërisë për mbrojtjen e së drejtës së autorëve.

Procedurat e ekzekutimit të masës administrative bëhen në përputhje me ligjin “Për procedurat tatimore në Republikën e Shqipërisë." 

Ky udhëzim hyn në fuqi menjëherë.

MINISTRI i FINANCAVE
Anastas Angjeli

